OBH 1071/1999.
Az állampolgári jogok országgyűlési biztosa általános helyettesének jelentése
Ügyintéző: dr. Endrődi Zsuzsa

Az eljárás megindulása:
A panaszos azért fordult hivatalunkhoz, mert a Fővárosi Kerületek Földhivatalához (továbbiakban: Földhivatal) 1996. december 9-én benyújtott bejegyzési kérelmére a Földhivatal csak 1999. márciusában intézkedett hiánypótlási felhívás kiadásával. A panaszos sérelmesnek tartja, hogy a Földhivatal évekig nem tett eleget kérelmének, és ezzel korlátozta a tulajdonnal való rendelkezési jogát.

Érintett alkotmányos jogok:
1. A Magyar Köztársaság független, demokratikus jogállam. Ebből következik a jogbiztonsághoz való jog, az ügyfélnek az a joga, hogy a közigazgatási szerv kérelmére a törvényes határidőn belül válaszoljon. [Alkotmány: 2. § (1) bekezdés.]
2.  A Magyar Köztársaság biztosítja a tulajdonhoz való jogot. Ennek alapján a tulajdonos - az érvényes adásvételi szerződés benyújtásával - igényt tarthat tulajdonjogának bejegyzésére. [Alkotmány 13. § (1) bekezdés.]
 
A megállapított tényállás, a vizsgálat megállapításai:
Az ügyben vizsgálatra kértem fel a Fővárosi Kerületek Földhivatala felügyeletét ellátó Fővárosi Földhivatal vezetőjét.
A vizsgálat eredményéről az alábbiakban tájékoztatott:
A panaszos a bejegyzési kérelmet 1996. december 9-én nyújtotta be a Fölhivatalhoz. A becsatolt szerződés alaki hiányossága miatt 1999. március 29-én az első fokú hivatal hiánypótlási felhívást adott ki, amelyben az adatokkal összefüggő kiegészítésre kérte fel az ügyfelet. Jelezte, hogy a hiányzó adatok pótlását követően a Földhivatal a kérelemnek nyomban eleget tesz. A Fővárosi Földhivatal vezetőjének tájékoztatása nem tért ki annak okára, hogy a Földhivatal az ügyben évkig nem intézkedett. Az országgyűlési biztos 1997-ben már tartott vizsgálatot a Fővárosi Kerületek Földhivatalában felhalmozódott ügyirathátralék miatt. Ennek során ajánlásban kérte az illetékes miniszter intézkedését az ügyirathátralék felszámolása érdekében. A munka 1999. elején kezdődött meg a vidéki földhivatalok bevonásával és az év végére túlnyomórészt be is fejeződött. Feltehetően a panaszos is ezért kapott ebben az időszakban hiánypótlási felhívást.
Az ügyben ismételten 2000. március 7-én kértem tájékoztatást a Fővárosi Kerületek Földhivatalától. A hivatal vezetője elküldte betekintésre a panaszos ingatlanának tulajdoni lap másolatát, amely alapján megállapítottam, hogy a tulajdonjog bejegyzése a panaszos és felesége javára megtörtént. Meg kell állapítanom azonban, hogy a Földhivatal a késedelmes ügyintézéssel mind a jogbiztonsággal, mind a tulajdonjog védelmével összefüggésben alkotmányos visszásságot okozott. A tulajdonjog az ingatlan-nyilvántartási bejegyzéssel keletkezik. Addig, amíg a Földhivatal a kérelemnek eleget nem tesz a tulajdonos bizonytalan a tulajdonjoga felől, és nem rendelkezhet szabadon ingatlanával. 
A bejegyzés elmaradása sérti a jogállamiságból fakadó közhitelesség elvét is, hiszen a nyilvántartás ilyenkor nem a valóságnak megfelelő adatokat tartalmazza.
Tekintettel a korábbi vizsgálatra és arra, hogy a sérelmet a Fővárosi Kerületek Földhivatala saját hatáskörében orvosolta, az ügyben a vizsgálatot ajánlás nélkül lezárom. Erről az érdekelteket a jelentés egy példányával értesítem.

Budapest, 2000. április 10.

Dr. Polt Péter